Liptovský Trnovec

Liptovský Trnovec je obec na Slovensku v okrese Liptovský Mikuláš.

Polohopis 
Leží v Liptovskej kotline na severnom brehu vodnej nádrže Liptovská Mara. Cez obec preteká potok Petruška, ktorý sa západne od stredu obce vlieva do tzv. trnoveckej zátoky Liptovskej Mary. Intravilán obce je vklinený medzi vrchy Hrádok (683 m n. m.) na severe, Krochva (655 m n. m.) na východe a Hájiky (613 m n. m.) na západe. Nachádza sa 6 km severozápadne od okresného mesta, priamo pri ceste II. triedy číslo 584. Súčasťou obce je miestna časť Beňušovce vzdialená 2,5 km severne.

Kultúra a zaujímavosti

Pamiatky 
 Rímskokatolícky kostol sv. Ducha, jednoloďová klasicistická stavba s pravouhlým ukončením presbytéria a vežou tvoriacou súčasť jej hmoty z roku 1820. Stojí na mieste staršej stredovekej stavby. V interiéri sa nachádza rokokovo-klasicistický oltár s obrazom Zoslanie svätého Ducha od J. V. Drengubjaka z roku 1822. Bočný oltár Panny Márie je pôvodne gotický, neogoticky upravený. Nachádza sa tu socha Madony z rokov 1470-1480 a štyri obrazy svätíc sv. Margity, sv. Kataríny, sv. Doroty a sv. Barbory. Priečeliu kostola dominuje rizalit s bosážou, ukončený prelamovanou rímsou, z ktorej vyrastá veža s pilastrami, korunnou rímsou s terčíkom a ihlancovou helmicou. Fasády sú členené lizénami, okná so šambránami sú segmentovo ukončené. 

 Evanjelický kostol, trojloďová modernistická stavba s trenseptom, polygonálnym ukončením presbytéria a predstavanou vežou z roku 1925. Stojí na mieste staršieho tolerančného kostola z roku 1784. Autorom kostola je staviteľ J. Palkovič. Zariadenie kostola pocádza z doby jeho výstavby, okrem oltárneho obrazu pochádzajúceho z tolerančného kostola. Ide o obraz Posledná večera z konca 18. storočia. Zo starého kostola sa zachovala aj pamätná tabuľa z roku 1784. Kostol má fasádu členenú opornými piliermi. Vstup je riešený tromi neogotickými ústupkovými portálmi s lomeným oblúkom. Mierne predstavaná veža je členená troma priebežnými lizénovými pásmi na osi okien, ukončený je ihlancovou helmicou. 

 Pranier, murovaný stĺp hanby na pôdoryse kruhu zo 17. storočia. 

 Pamätná budova evanjelickej fary, jednopodlažná trojtraktová neskorobaroková stavba na pôdoryse obdĺžnika z roku 1784. Pôsobili tu národovci Ján Lehocký s manželkou Johanou rodenou Vyšnou.

Turizmus 
Súčasťou katastrálneho územia obce je chránený areál Ratkovie, ktorý zahŕňa polostrov vybiehajúci do priehrady spoločne s priľahlými vodami. Na severe zasahuje do územia obce TANAP.

Občianska vybavenosť 
Južne od intravilánu obce sa pri brehoch vodnej nádrže rozkladá jediné rekreačné stredisko na Liptovskej Mare, Liptovský Trnovec-Ráztoky, s autokempingom, chatovou osadou a reštauráciou. Areál Aquaparku Tatralandia je vzdialený cca 2 km juhovýchodne od obce.

Referencie

Iné projekty

Externé odkazy 
 Oficiálna stránka obce

 
Obce okresu Liptovský Mikuláš
Sídla na Váhu